## Odluka o izmjenama i dopunama Odluke o klasifikaciji plasmana i izvanbilančnih obveza kreditnih institucija

### NN 89/2013 (10.7.2013.), Odluka o izmjenama i dopunama Odluke o klasifikaciji plasmana i izvanbilančnih obveza kreditnih institucija

HRVATSKA NARODNA BANKA

1966

Na temelju članka 161. stavka 1. točke 4. Zakona o kreditnim institucijama (»Narodne novine«, broj 117/2008., 74/2009., 153/2009., 108/2012. i 54/2013.) i članka 43. stavka 2. točke 9. Zakona o Hrvatskoj narodnoj banci (»Narodne novine«, br. 75/2008. i 54/2013.) guverner Hrvatske narodne banke donosi

ODLUKU

O IZMJENAMA I DOPUNAMA ODLUKE O KLASIFIKACIJI PLASMANA I IZVANBILANČNIH OBVEZA KREDITNIH INSTITUCIJA

Članak 1.

U Odluci o klasifikaciji plasmana i izvanbilančnih obveza kreditnih institucija (»Narodne novine«, br. 1/2009., 75/2009. i 2/2010.) u članku 2. stavku 1. riječi », osim institucija za elektronički novac« brišu se.

Članak 2.

U članku 3. točka 1. mijenja se i glasi:

»1) Plasmani su financijska imovina u pojavnom obliku odobrenih kredita, dužničkih instrumenata i drugih potraživanja koje kreditna institucija u skladu sa svojim poslovnim politikama klasificira u kategorije financijskih instrumenata koje su prema Međunarodnom računovodstvenom standardu 39 Financijski instrumenti: priznavanje i mjerenje (u nastavku teksta: MRS 39) nazvane:

– »zajmovi i potraživanja« i

– »ulaganja koja se drže do dospijeća«.

Plasmanom se smatraju glavnica i kamatni prihod u cjelini koji se odnosi na pojedini financijski instrument, što uključuje potraživanja na osnovi kamata i sva potraživanja na osnovi provizija i naknada koja su uključena u izračun efektivne kamatne stope. Glavnica je plasman ili dio plasmana koji ne čini prihod kreditne institucije.

Potraživanja na osnovi provizija i naknada koja nisu dio ukupnoga kamatnog prihoda nekog plasmana smatraju se zasebnim plasmanom.«

U točki 6. riječi »plasmani rizične skupine B-1 i lošije skupine« zamjenjuju se riječima »plasmani rizičnih skupina B i C«.

U točki 7. riječ »derivativnih« zamjenjuje se riječju »izvedenih«.

Iza točke 8. dodaju se točke od 9. do 12., koje glase:

»9) Restrukturiranje plasmana jest promjena prvobitno ugovorenih uvjeta kreditiranja zbog pogoršanja bilo kojeg od općih kriterija klasifikacije iz članka 5. stavka 1. ove Odluke. Pritom se smatra da je plasman restrukturiran ako se smanji kamatna stopa, smanji ili otpiše kamatni prihod, promijeni visina glavnice, promijene rokovi otplate, izravno ili neizravno odobri novi u zamjenu za postojeći plasman i/ili promijene drugi prvobitno ugovoreni uvjeti kreditiranja. Restrukturiranje plasmana čija je posljedica smanjenje prvobitno ugovorenih obveza dužnika smatra se dokazom o gubicima.

10) Obnavljanje plasmana jest promjena prvobitno ugovorenih uvjeta kreditiranja koja nije uzrokovana pogoršanjem bilo kojeg od općih kriterija klasifikacije iz članka 5. stavka 1. ove Odluke nego proizlazi iz redovitog poslovanja u skladu s kreditnim politikama kreditne institucije. Obnavljanjem plasmana smatra se i odobravanje novog u zamjenu za postojeći plasman uzrokovano uobičajenim tekućim potrebama financiranja poslovne aktivnosti dužnika.

11) Adekvatni instrumenti osiguranja potraživanja jesu instrumenti osiguranja potraživanja koje kreditna institucija uzima u obzir pri procjeni budućih novčanih tokova. Adekvatni instrumenti osiguranja potraživanja dijele se na prvorazredne instrumente osiguranja, primjerene instrumente osiguranja u obliku nekretnina i pokretnina te ostale primjerene instrumente osiguranja. Da bi se neki instrument osiguranja smatrao adekvatnim, treba ispunjavati uvjete navedene u člancima 36., 37. ili 38. ove Odluke.

12) Faktor umanjenja je faktor kojim se koristi za prilagođavanje vrijednosti procijenjenih budućih novčanih tokova iz instrumenta osiguranja u odnosu na tržišnu cijenu instrumenta osiguranja i odgovarajući interno procijenjeni rok naplate.«

Članak 3.

U članku 4. stavku 3. točki 1. riječi »po fer vrijednosti u računu dobiti i gubitka« zamjenjuju se riječima »koja se vrednuje po fer vrijednosti kroz račun dobiti i gubitka«.

Članak 4.

U članku 5. stavci 3. i 4. mijenjaju se i glase:

»(3) Iznimno od stavka 2. ovog članka, kreditna institucija može klasifikaciju odnosno procjenu kvalitete plasmana koji čine sastavni dio izloženosti prema jednoj osobi koja ne prelazi iznose iz članka 9. ove Odluke i za koje se identificirani gubici procjenjuju na skupnoj osnovi zasnivati samo na jednom ili dva kriterija iz stavka 1. ovog članka. Pritom je obvezna primjena kriterija urednosti iz stavka 1. točke 2. ovog članka.

(4) Ako su u kreditnom portfelju kreditne institucije zastupljeni i plasmani pri čijem odobravanju ključni kriterij nije bila kreditna sposobnost dužnika nego kvaliteta i vrijednost instrumenta osiguranja i za koje se procjena kreditnog rizika provodi na pojedinačnoj osnovi, kreditna institucija dužna je tijekom trajanja kreditnog odnosa kvalitetu takvih plasmana procjenjivati na temelju rezultata praćenja vrijednosti i utrživosti dotičnog instrumenta osiguranja te urednosti u podmirivanju i ispunjavanju obveza dužnika.«

Iza stavka 4. dodaje se stavak 5., koji glasi:

»(5) Ako su u kreditnom portfelju kreditne institucije zastupljeni i plasmani koji nisu osigurani adekvatnim instrumentima osiguranja i za koje se procjena kreditnog rizika provodi na pojedinačnoj osnovi, kreditna institucija dužna je tijekom trajanja kreditnog odnosa kvalitetu takvih plasmana procjenjivati na temelju kreditne sposobnosti dužnika te urednosti u podmirivanju i ispunjavanju obveza dužnika.«

Članak 5.

U članku 6. stavku 3. riječi u zagradama »koji imaju kratku deviznu poziciju« zamjenjuju se riječima »koji imaju kratku otvorenu deviznu poziciju«.

Članak 6.

U članku 7. stavku 1. riječi »glavnice, kamata, provizija i po drugim osnovama« zamjenjuju se riječju »plasmana«, a riječi »stavka 4.« zamjenjuju se riječima »stavka 9.«.

Stavak 2. mijenja se i glasi:

»(2) U smislu stavka 1. ovog članka ne smatra se da urednost dužnika u podmirivanju obveza postoji u slučaju restrukturiranja plasmana.«

Stavak 3. briše se.

Članak 7.

Članak 8. mijenja se i glasi:

»Kreditna institucija dužna je pri procjeni kvalitete instrumenata osiguranja potraživanja procijeniti ispunjava li pojedini instrument osiguranja uvjete iz članka 36., 37. ili 38. ove Odluke.«

Članak 8.

U članku 10. stavku 1. iza riječi »pojedinačno« dodaju se riječi », na temelju općih kriterija klasifikacije iz članka 5. ove Odluke«.

Članak 9.

U članku 12. stavku 2. riječi »stavak 2.« brišu se.

U stavku 3. riječi »više srodnih grupa« zamjenjuju se riječima »srodne grupe«.

Članak 10.

U članku 13. stavak 1. mijenja se i glasi:

»(1) Ovisno o mogućnostima naplate odnosno o procijenjenim budućim novčanim tokovima svi plasmani dijele se u tri šire kategorije (bez obzira na to je li riječ o pojedinačno značajnim izloženostima ili o izloženostima koje pripadaju portfelju malih kredita), a to su:

1) plasmani za koje nisu identificirani objektivni dokazi o umanjenju njihove vrijednosti na pojedinačnoj osnovi (rizična skupina A),

2) plasmani za koje su identificirani objektivni dokazi o djelomičnom umanjenju njihove vrijednosti, odnosno djelomično nadoknadivi plasmani (rizična skupina B, koja se sastoji od rizičnih podskupina B-1, B-2 i B-3) i

3) plasmani za koje su identificirani objektivni dokazi o potpunom umanjenju njihove vrijednosti, odnosno potpuno nenadoknadivi plasmani (rizična skupina C).«

Iza stavka 2. dodaje se stavak 3., koji glasi:

»(3) Kreditna institucija dužna je kod plasmana odobrenih u skladu s člankom 5. stavcima 4. i 5. ove Odluke i kod restrukturiranih plasmana uspostaviti posebne evidencije i sustav naknadnog praćenja.«

Članak 11.

U članku 14. stavku 2. uvodna rečenica »Za klasifikaciju plasmana u rizičnu skupinu A potrebno je ispuniti sve sljedeće uvjete« mijenja se i glasi »Za klasifikaciju plasmana za koje nisu identificirani objektivni dokazi o umanjenju njihove vrijednosti pri raspoređivanju u rizičnu skupinu A potrebno je ispuniti sve sljedeće uvjete«.

Stavak 3. mijenja se i glasi:

»(3) Plasmane odobrene u skladu s člankom 5. stavkom 5. ove Odluke kreditna institucija može klasificirati u rizičnu skupinu A ako su ispunjena oba sljedeća uvjeta:

1) dužnikova kreditna sposobnost kontinuirano odgovara primjenjivim kriterijima po kojima je konkretni plasman odobren, uzimajući u obzir kriterije iz članka 6. stavka 1. ove Odluke i

2) dužnik podmiruje svoje obveze prema kreditnoj instituciji u ugovorenim rokovima, a samo iznimno i povremeno po isteku dospijeća.«

Iza stavka 3. dodaju se stavci 4. i 5., koji glase:

»(4) Plasmane odobrene u skladu s člankom 5. stavkom 4. ove Odluke kreditna institucija može klasificirati u rizičnu skupinu A ako su ispunjena oba sljedeća uvjeta:

1) dužnik podmiruje svoje obveze prema kreditnoj instituciji u ugovorenim rokovima, a samo iznimno i povremeno po isteku dospijeća i

2) plasmani su osigurani adekvatnim instrumentima osiguranja potraživanja kreditne institucije.

(5) Plasmane koji čine sastavni dio izloženosti prema jednoj osobi koja ne prelazi iznose iz članka 9. ove Odluke i za koje se identificirani gubici procjenjuju na skupnoj osnovi, kreditna institucija može klasificirati u rizičnu skupinu A samo na temelju uvjeta da dužnik podmiruje svoje obveze prema kreditnoj instituciji u ugovorenim rokovima.«

Članak 12.

U članku 15. stavku 1. brišu se riječi »na početku ugovornog odnosa«, a riječi u zagradama »u rizičnu skupinu B-1 ili u lošiju skupinu« zamjenjuju se riječima »u rizičnu podskupinu B-1 ili lošiju«.

U stavku 3. riječ », odnosno« zamjenjuje se riječju »te«.

Stavci od 4. do 6. zamjenjuju se novim stavcima od 4. do 8., koji glase:

»(4) Iznimno od stavka 3. ovog članka, ako nastupi dužnikova neurednost u podmirivanju obveza, a procjena budućih novčanih tokova temelji se na vrijednosti adekvatnih instrumenata osiguranja, te ako kreditna institucija ne poduzme odgovarajuće pravne radnje za naplatu svojih potraživanja aktiviranjem instrumenata osiguranja, dužna je plasmane rasporediti u rizičnu podskupinu B-1 ili lošiju i za njih provesti stopostotni ispravak vrijednosti potraživanja na osnovi obračunatih kamatnih prihoda te odgovarajući ispravak vrijednosti u visini od najmanje 10% potraživanja po glavnici plasmana. Ako kreditna institucija ne poduzme odgovarajuće pravne radnje za naplatu svojih potraživanja aktiviranjem adekvatnih instrumenata osiguranja u roku od godinu dana od nastupanja dužnikove neurednosti u podmirivanju obveza, dužna je provesti ispravak vrijednosti od najmanje 20% potraživanja po glavnici plasmana.

(5) Bez obzira na pravne radnje poduzete radi naplate potraživanja kreditne institucije aktiviranjem instrumenata osiguranja, ako naplata nije obavljena u roku od dvije godine, računajući od dana kada je nastupila dužnikova neurednost u podmirivanju njegovih obveza, kreditna institucija dužna je nenaplaćene plasmane do dana njihove naplate raspoređivati u rizičnu podskupinu B-1 ili lošiju te, uzimajući u obzir preostale izglede za naplatu, provesti stopostotni ispravak vrijednosti potraživanja na osnovi obračunatih kamatnih prihoda te ispravak vrijednosti u visini od najmanje 30% potraživanja po glavnici plasmana te ga svakih daljnjih 180 dana povećavati za još 5% potraživanja po glavnici plasmana.

(6) U slučajevima iz stavaka 4. i 5. ovog članka smatra se da je nastupila neurednost u podmirivanju obveza ako dužnik duže od 90 dana ne plaća svoje dospjele obveze prema kreditnoj instituciji koje se u skladu s člankom 18. stavkom 9. ove Odluke smatraju materijalno značajnima.

(7) Kreditna institucija dužna je provesti minimalne ispravke vrijednosti iz stavaka 4. i 5. ovog članka bez obzira na sadašnju vrijednost procijenjenih budućih novčanih tokova s osnove naplate iz instrumenta osiguranja. Ako je gubitak po plasmanima osiguranima adekvatnim instrumentima osiguranja izračunat u skladu s člankom 19. stavcima 2. i 6. ove Odluke veći od onog koji proizlazi iz stavaka 4. i 5. ovog članka, kreditna institucija dužna je provesti odgovarajući ispravak vrijednosti izračunat u skladu s člankom 19. ove Odluke.

(8) Odredbe stavaka 4. i 5. ovog članka odnose se i na plasmane koji čine sastavni dio pojedinačno značajne izloženosti i na one plasmane koji pripadaju portfelju malih kredita, ako se procjenjuju pojedinačno.«

Članak 13.

Članak 17. mijenja se i glasi:

»(1) Umanjenje vrijednosti plasmana rizične skupine A na skupnoj osnovi kreditna institucija može provoditi u visini latentnih gubitaka koje utvrdi primjenom svoje unaprijed pripremljene i testirane interne metodologije utemeljene na iskustvu kreditne institucije, pri čemu razina ispravaka vrijednosti ne smije biti manja od 0,80% ukupnog stanja plasmana rizične skupine A.

(2) Kreditna institucija koja nema internu metodologiju dužna je provoditi razinu ispravaka vrijednosti plasmana rizične skupine A na skupnoj osnovi najmanje u iznosu od 1% ukupnog stanja plasmana rizične skupine A.

(3) Umanjenje (ispravak) vrijednosti plasmana rizične skupine A knjigovodstveno se provodi na teret troškova kreditne institucije za razdoblje u kojem su gubici utvrđeni i u korist odgovarajućih računa ispravaka vrijednosti plasmana koji su predmet klasifikacije prema ovoj Odluci.

(4) Kreditna institucija iz stavka 1. ovog članka dužna je najmanje jedanput godišnje preispitati internu metodologiju procjene kreditnog rizika i po potrebi je revidirati, a sve radi smanjenja razlika između procijenjenih i stvarnih latentnih gubitaka koji postoje u kreditnom portfelju rizične skupine A.«

Članak 14.

Naziv poglavlja 2.5.2. mijenja se i glasi:

»2.5.2. DJELOMIČNO NADOKNADIVI PLASMANI
(RIZIČNA SKUPINA B)«

Članak 15.

U članku 18. stavku 1. u prvoj rečenici riječ »prošlih« briše se.

U stavku 2. točki 2. riječ »učestalo« briše se.

U stavku 2. točki 3. riječi »uzrokovano financijskim teškoćama dužnika,« brišu se.

Stavci od 3. do 7. mijenjaju se i glase:

»(3) Gubitak po djelomično nadoknadivim plasmanima koji nisu osigurani adekvatnim instrumentom osiguranja i za koje se procjena kreditnog rizika provodi na pojedinačnoj osnovi utvrđuje se kao pozitivna razlika između bruto knjigovodstvenog iznosa pojedinog plasmana i sadašnje vrijednosti procijenjenih dužnikovih budućih novčanih tokova, diskontiranih uz primjenu efektivne kamatne stope iz članka 20. ove Odluke. Kreditna institucija dužna je provesti odgovarajući ispravak vrijednosti plasmana koji nisu osigurani adekvatnim instrumentima osiguranja i klasificirati te plasmane u odgovarajuću rizičnu skupinu u skladu s člankom 19. stavcima od 3. do 7. ove Odluke.

(4) Ne smatra se da postoje dokazi o gubicima po plasmanima iz stavka 3. ovog članka, ako nastupi dužnikova neurednost u podmirivanju obveza, a dužnikovi se novčani tokovi mogu pouzdano procijeniti i osiguravaju potpunu nadoknadivost plasmana.

(5) Ako nastupi dužnikova neurednost u podmirivanju obveza, a novčani tokovi dužnika po plasmanima iz stavka 3. ovog članka ne mogu se pouzdano procijeniti, smatra se da postoje dokazi o gubicima. U tom slučaju kreditna institucija dužna je provesti odgovarajući ispravak vrijednosti plasmana koji nisu osigurani adekvatnim instrumentima osiguranja i klasificirati te plasmane u odgovarajuću rizičnu skupinu, i to:

1) ako dužnik kasni s podmirivanjem obveza dulje od 90 dana do 180 dana, kreditna institucija dužna je provesti ispravak vrijednosti u visini od najmanje 1%, a ne više od 30% potraživanja po glavnici pojedinog plasmana i rasporediti plasman u rizičnu podskupinu B-1,

2) ako dužnik kasni s podmirivanjem obveza dulje od 180 dana do 270 dana, kreditna institucija dužna je provesti ispravak vrijednosti više od 30%, a ne više od 70% potraživanja po glavnici pojedinog plasmana i rasporediti plasman u rizičnu podskupinu B-2,

3) ako dužnik kasni s podmirivanjem obveza dulje od 270 dana do 365 dana, kreditna institucija dužna je provesti ispravak vrijednosti više od 70%, a manje od 100% potraživanja po glavnici pojedinog plasmana i rasporediti plasman u rizičnu podskupinu B-3,

4) ako dužnik kasni s podmirivanjem obveza dulje od 365 dana, kreditna institucija dužna je provesti stopostotni ispravak vrijednosti potraživanja po glavnici pojedinog plasmana i rasporediti plasman u rizičnu skupinu C, te

5) ako dužnik kasni s podmirivanjem obveza dulje od 90 dana, kreditna institucija dužna je provesti stopostotni ispravak vrijednosti potraživanja na osnovi obračunatih kamatnih prihoda.«

(6) Pri procjeni gubitka po plasmanima koji čine portfelj malih kredita iz članka 5. stavka 3. ove Odluke kreditna institucija dužna je primijeniti kriterije iz stavka 5. ovog članka.

(7) Kreditna institucija dužna je utvrđivati gubitak na osnovi obračunatih nekamatnih prihoda isključivo na temelju kriterija urednosti u podmirivanju obveza dužnika prema kreditnoj instituciji te je dužna provesti stopostotni ispravak vrijednosti ako dužnik kasni s podmirivanjem tih obveza dulje od 90 dana bez obzira na njihovu materijalnu značajnost.«

Iza stavka 7. dodaju se stavci od 8. do 14., koji glase:

»(8) U slučajevima iz stavaka 4. i 5. ovog članka smatra se da je nastupila dužnikova neurednost u podmirivanju obveza ako dužnik dulje od 90 dana ne plaća svoje dospjele obveze prema kreditnoj instituciji koje se u skladu sa stavkom 9. ovog članka smatraju materijalno značajnima.

(9) U slučajevima iz stavka 5. ovog članka brojenje dana zakašnjenja započinje s danom kada je ukupan iznos svih dospjelih obveza dužnika (kojima je protekao ugovoreni rok dospijeća) po svim ugovornim odnosima postao materijalno značajan, odnosno veći od 1.750 kuna.

(10) Kreditna institucija dužna je svaki plasman koji nije osiguran adekvatnim instrumentom osiguranja kod kojeg je utvrđeno kašnjenje dužnika u podmirivanju obveza prema kreditnoj instituciji dulje od 365 dana računajući od dana dospijeća, a dospjeli iznos nije materijalno značajan, odnosno koji je manji od 1.750 kuna, rasporediti u rizičnu skupinu C i provesti stopostotni ispravak vrijednosti tog plasmana.

(11) Kreditna institucija može internim aktom propisati za sve plasmane ili za pojedine vrste plasmana stroži (niži) kriterij materijalne značajnosti od onog koji je propisan u stavku 9. ovog članka, pod uvjetom da se internim aktom propisani stroži kriterij materijalne značajnosti dosljedno primjenjuje te da je primjeren vrsti, karakteristikama i iznosu plasmana.«

(12) Hrvatska narodna banka u postupku supervizije može naložiti kreditnoj instituciji da kriterij materijalne značajnosti uskladi s vrstom, karakteristikama i iznosom plasmana.

(13) Odredbe stavaka 9., 10. i 11. ovog članka na odgovarajući se način primjenjuju i na nedozvoljeno prekoračenje po tekućem računu građana. U slučaju prekoračenja odobrenoga okvirnoga kredita iznos nedozvoljenog prekoračenja zajedno s iznosom odobrenoga okvirnoga kredita treba smatrati dospjelom nenaplaćenom obvezom dužnika.

(14) Ako kreditna institucija na temelju pogoršane kreditne sposobnosti dužnika utvrdi veći gubitak od onog koji proizlazi iz stavka 3. ovog članka, dužna je provesti ispravak vrijednosti u visini takvog, većega gubitka.«

Članak 16.

Iza članka 18. dodaje se članak 18.a, koji glasi:

»Postupak s restrukturiranim plasmanima

Članak 18.a

(1) Kreditna institucija dužna je propisati kriterije postupanja:

– pri restrukturiranju plasmana, uzimajući u obzir odredbe stavaka 2., 3. i 6. ovog članka i

– s restrukturiranim plasmanima za vrijeme cijelog vijeka trajanja kreditnog odnosa, uzimajući u obzir odredbe stavaka 4., 5. i 7. ovog članka.

(2) Restrukturirani plasman koji je prije restrukturiranja bio raspoređen u rizičnu skupinu A kreditna institucija dužna je klasificirati najmanje u rizičnu podskupinu B-1.

(3) Restrukturirani plasman koji je prije restrukturiranja bio raspoređen u jednu od podskupina rizične skupine B kreditna institucija dužna je klasificirati u rizičnu podskupinu u koju je bio raspoređen prije restrukturiranja ili lošiju.

(4) Ovisno o vrsti, karakteristikama i iznosu plasmana kreditna institucija dužna je propisati uvjete i rok za klasifikaciju restrukturiranih plasmana iz stavaka 2. i 3. ovog članka u rizičnu skupinu/podskupinu nižeg stupnja kreditnog rizika, pri čemu je najmanje potrebno ispuniti sljedeće uvjete:

1) restrukturiranje plasmana dio je cjelokupnog restrukturiranja poslovanja ili financijskog položaja dužnika;

2) financijski položaj dužnika zasnovan je na pouzdanim novčanim tokovima;

3) uspostavljena je uredna otplata restrukturiranog plasmana u razdoblju od najmanje 12 mjeseci.

(5) Nakon ispunjenja prethodnih uvjeta, pri ponovnoj klasifikaciji, kreditna institucija može svakih 12 mjeseci restrukturirani plasman rasporediti u jednu rizičnu skupinu/podskupinu nižeg stupnja kreditnog rizika.

(6) Iznimno od stavka 2. ovog članka, plasmane rizične skupine A koji su restrukturirani kreditna institucija može i nadalje klasificirati u rizičnu skupinu A, ako su osim kriterija raspoređivanja u rizičnu skupinu A iz članka 14. stavka 2. ove Odluke i kriterija iz internog sustava praćenja, ispunjeni sljedeći dodatni uvjeti:

1) restrukturiranje plasmana dio je cjelokupnog restrukturiranja poslovanja ili financijskog položaja dužnika,

2) očekuje se da će dužnik svoje obveze prema kreditnoj instituciji na osnovi restrukturiranog plasmana podmirivati u ugovorenim rokovima,

3) očekuje se da će financijski položaj dužnika biti zasnovan na pouzdanim novčanim tokovima.

(7) Sve do proteka razdoblja od 12 mjeseci od restrukturiranja kreditna institucija u računu dobiti i gubitka smije priznati samo naplaćene kamatne prihode po restrukturiranom plasmanu iz stavka 6. ovoga članka. Ako u tom razdoblju dužnik kasni u podmirivanju svojih obveza dulje od 60 dana, kreditna institucija dužna je restrukturirani plasman klasificirati u rizičnu podskupinu B-1 ili lošiju. Kreditna institucija dužna je restrukturirane plasmane rizične skupine A uključiti u sustav naknadnog praćenja iz članka 13. stavka 3. ove Odluke.«

Članak 17.

Članak 19. mijenja se i glasi:

»(1) Djelomično nadoknadivim plasmanima smatraju se oni plasmani za koje se, zbog pogoršane kreditne sposobnosti dužnika, neurednosti u podmirivanju obveza prema kreditnoj instituciji i neodgovarajuće vrijednosti raspoloživih adekvatnih instrumenata osiguranja, procjenjuje da neće moći biti naplaćeni u ugovorenoj visini. To su plasmani kod kojih je sadašnja vrijednost procijenjenih budućih novčanih tokova po tim plasmanima manja od njihove bruto knjigovodstvene vrijednosti.

(2) Gubitak po djelomično nadoknadivim plasmanima osiguranima adekvatnim instrumentima osiguranja utvrđuje se kao pozitivna razlika između bruto knjigovodstvenog iznosa pojedinog plasmana i sadašnje vrijednosti procijenjenih budućih novčanih tokova, diskontiranih uz primjenu efektivne kamatne stope iz članka 20. ove Odluke i uz primjenu odredbi članka 37. stavaka 2., 3. i 4. ove Odluke.

(3) Kreditna institucija dužna je po utvrđenom gubitku po djelomično nadoknadivom plasmanu najprije provesti stopostotni ispravak vrijednosti potraživanja na osnovi obračunatih kamatnih prihoda.

(4) Razlika između ukupnoga utvrđenoga gubitka iz stavka 2. ovog članka i provedenog ispravka vrijednosti iz stavka 3. ovog članka čini gubitak na osnovi potraživanja po glavnici plasmana, pri čemu razina ispravaka vrijednosti ne smije biti manja od 1% iznosa potraživanja po glavnici plasmana. Ovisno o visini gubitka po glavnici djelomično nadoknadivog plasmana, kreditna institucija dužna je plasman rasporediti u odgovarajuću rizičnu podskupinu, i to:

1) ako utvrđeni gubitak ne prelazi 30% iznosa potraživanja po glavnici, kreditna institucija dužna je plasman rasporediti u rizičnu podskupinu B-1,

2) ako utvrđeni gubitak iznosi više od 30%, a ne više od 70% iznosa potraživanja po glavnici, kreditna institucija dužna je plasman rasporediti u rizičnu podskupinu B-2 i

3) ako utvrđeni gubitak iznosi više od 70%, a manje od 100% iznosa potraživanja po glavnici, kreditna institucija dužna je plasman rasporediti u rizičnu podskupinu B-3.

(5) Iznimno od stavka 4. ovog članka, ako je iznos utvrđenoga gubitka iz stavka 2. ovog članka manji ili jednak potraživanju s osnove obračunatih kamatnih prihoda, kreditna institucija dužna je provesti ispravak vrijednosti potraživanja po glavnici u visini od najmanje 1% i plasman rasporediti u rizičnu podskupinu B-1.

(6) Iznimno od stavka 2. ovog članka, ako je rok u kojemu se očekuju budući novčani tokovi po pojedinom plasmanu kraći od jedne godine, računajući od datuma bilance, kreditna institucija nije dužna izračunavati sadašnju (diskontiranu) vrijednost procijenjenih budućih novčanih tokova. U tom slučaju kreditna institucija može gubitak utvrditi kao pozitivnu razliku između bruto knjigovodstvenog iznosa plasmana i procijenjenih budućih novčanih tokova po dotičnom plasmanu. Navedenom iznimkom moguće je koristiti se samo u slučajevima kada kreditna institucija može dokazati izvjesnost novčanih tokova uz odgovarajuću dokumentaciju te kada se može pouzdano izmjeriti konačni rok namire i ukupan iznos novčanih tokova koji će s te osnove pritjecati u kreditnu instituciju. U nekim slučajevima to neće biti vjerojatno sve dok naknada nije primljena i dok nesigurnost, uvažavajući sve rizike, nije otklonjena.

(7) Visinu gubitka po djelomično nadoknadivim plasmanima kreditna institucija dužna je utvrditi posebno za svaki plasman koji je dio pojedinačno značajne izloženosti čija je knjigovodstvena vrijednost veća od iznosa iz članka 9. ove Odluke.

(8) Iznimno od stavka 7. ovog članka, gubitak po plasmanima kreditna institucija može utvrđivati za više plasmana zajedno, i to:

1) za plasmane koji pripadaju portfelju malih kredita iz članka 11. ove Odluke, a koji imaju slična svojstva s obzirom na namjenu, dospijeće, kamatnu stopu, instrumente osiguranja i druga slična obilježja te

2) za sve plasmane jednom dužniku nad kojim je pokrenut stečajni postupak, osim potraživanja od stečajnog dužnika po kojima kreditna institucija ima status razlučnog vjerovnika, za koje se nadoknadivi iznos, odnosno iznos gubitka utvrđuje na pojedinačnoj osnovi.«

Članak 18.

U članku 20. stavku 2. briše se sljedeći tekst:

»Pritom je kreditna institucija dužna izračunati PGS na način da uzme u obzir ukupno razdoblje na koje je ugovor sklopljen (a ne samo razdoblje preostalo do dospijeća) i kamatnu stopu važeću na dan izračuna. U skladu s time PGS se izračunava pod pretpostavkom da je plasman izvorno ugovoren s trenutačno važećom, odnosno promijenjenom kamatnom stopom.«

Članak 19.

U članku 21. stavak 1. mijenja se i glasi:

»(1) Umanjenje vrijednosti djelomično nadoknadivih plasmana (u visini utvrđenoga gubitka u skladu s člancima 18. i 19. ove Odluke) kreditna institucija dužna je knjižiti u račun dobiti i gubitka na teret troškova kreditne institucije za razdoblje u kojem su gubici utvrđeni te u aktivi bilance u korist računa ispravaka vrijednosti plasmana na koje se ti ispravci odnose.«

Članak 20.

U članku 22. stavku 1. riječi »plasmani rizične skupine B-1/B-2/B-3« brišu se.

Stavak 2. briše se.

Dosadašnji stavak 3. postaje stavak 2.

U stavku 3., koji postaje stavak 2., riječ »skupinu« zamjenjuje se riječju »podskupinu«. Iza riječi »u visini prije priznatoga kamatnog prihoda u računu dobiti i gubitka« dodaju se riječi »(100%)«.

Članak 21.

U članku 23. stavku 1. riječi »lošega imovinskog i financijskog položaja« zamjenjuju se riječima »loše kreditne sposobnosti«.

Članak 22.

U članku 24. stavku 1. riječ »nominalne« zamjenjuje se riječju »bruto«.

Članak 23.

U članku 28. stavku 1. riječ »zajednički« zamjenjuje se riječju »zajedno«.

Članak 24.

U članku 29. stavku 1. točki 2. riječi »rizična skupina B-1/B-2/B-3« zamjenjuju se riječima »rizična skupina B, koja se sastoji od rizičnih podskupina B-1, B-2 i B-3«.

Članak 25.

U članku 31. stavku 1. riječi »u rizičnu skupinu B-1 ili lošiju skupinu« zamjenjuju se riječima »u rizičnu podskupinu B-1 ili lošiju«.

Članak 26.

Članak 32. mijenja se i glasi:

»(1) Rezerviranja za gubitke na skupnoj osnovi povezana s izvanbilančnim obvezama rizične skupine A kreditna institucija može provoditi primjenom svoje unaprijed pripremljene i testirane interne metodologije utemeljene na iskustvu kreditne institucije, pri čemu razina rezerviranja ne smije biti manja od 0,80% ukupnog stanja izvanbilančnih obveza rizične skupine A.

(2) Kreditna institucija koja nema internu metodologiju dužna je provoditi razinu rezerviranja za izvanbilančne obveze rizične skupine A na skupnoj osnovi najmanje u iznosu od 1% ukupnog stanja izvanbilančnih obveza rizične skupine A.

(3) Iznos rezerviranja za gubitke na skupnoj osnovi povezanih s izvanbilančnim obvezama rizične skupine A knjigovodstveno se provodi na teret troškova kreditne institucije za razdoblje u kojem su gubici utvrđeni i u korist odgovarajućih računa rezerviranja u pasivi bilance.

(4) Kreditna institucija iz stavka 1. ovog članka dužna je najmanje jedanput godišnje preispitati internu metodologiju procjene kreditnog rizika s osnove izvanbilančnih obveza i po potrebi je revidirati, a sve radi smanjenja razlika između procijenjenih i stvarnih latentnih gubitaka koji su povezani s izvanbilančnim obvezama rizične skupine A.«

Članak 27.

Naziv poglavlja 3.4.2. mijenja se i glasi:

»3.4.2. IZVANBILANČNE OBVEZE ZA KOJE SE OČEKUJE ODLJEV SREDSTAVA KOJI NEĆE BITI MOGUĆE U CIJELOSTI NADOKNADITI (RIZIČNA SKUPINA B)«

Članak 28.

U članku 33. stavku 1. riječi »odgovarajuću skupinu« zamjenjuju se riječima »odgovarajuću podskupinu«, a riječi »B-1/B-2/B-3« zamjenjuju se riječima »B-1, B-2 ili B-3«.

U stavku 2. riječi »odgovarajuću rizičnu skupinu« zamjenjuju se riječima »odgovarajuću podskupinu«.

U stavku 3. riječi »sljedeće rizične skupine« zamjenjuju se riječima »sljedeće rizične podskupine«.

U stavku 3. točkama 1., 2. i 3. riječi »rizičnu skupinu« zamjenjuju se riječima »rizičnu podskupinu«, a riječ »nominalnog« briše se.

Članak 29.

U članku 35. stavku 5. riječ »nominalni« briše se.

U stavku 6. riječi »rizične skupine B-1/B-2/B-3, kao i rizične skupine C« zamjenjuju se riječima »klasificiranima u rizične skupine B i C«.

Iza stavka 6. dodaje se stavak 7., koji glasi:

»(7) Razina rezerviranja za gubitke povezane s izvanbilančnim obvezama ne smije biti manja od 1% iznosa izvanbilančnih obveza.«

Članak 30.

U članku 36. stavku 1. točka 6. briše se.

Točke 7., 8. i 9. postaju točke 6., 7. i 8.

Članak 31.

U članku 37. iza stavka 1. dodaju se novi stavci od 2. do 5., koji glase:

»(2) Pri procjeni budućih novčanih tokova s osnove naplate iz nekretnina i pokretnina kreditna institucija dužna je primijeniti odgovarajuće faktore umanjenja u odnosu na tržišnu cijenu i odgovarajući interno procijenjeni rok naplate. Faktori umanjenja i rok naplate trebaju uvažavati praksu kreditne institucije i dosadašnje iskustvo u naplati iz primjerenih instrumenata osiguranja, uvjete u gospodarskom i pravnom okružju u kojima kreditna institucija posluje te odgovarajuće karakteristike instrumenta osiguranja. Pri utvrđivanju visine faktora umanjenja i duljine roka naplate kreditna institucija dužna je uvažavati činjenicu da različite vrste instrumenata osiguranja odražavaju različitu visinu rizika.

(3) Faktori umanjenja i rok naplate iz stavka 2. ovog članka ne mogu biti manji od minimalnih referentnih vrijednosti iz Priloga 1., koji je sastavni dio ove Odluke.

(4) Kreditne institucije dužne su najmanje jednom godišnje revidirati valjanost pretpostavki o inicijalno utvrđenom roku naplate te ih korigirati ako je potrebno.

(5) Kreditna institucija može svakog tromjesečja smanjiti rok naplate u skladu s protekom vremena tek nakon poduzetih radnji za realizaciju instrumenta osiguranja, ako procijeni da se realizacija naplate odvija u skladu s prvobitno procijenjenim rokom. Navedeno smanjenje moguće je provesti samo u slučajevima kada kreditna institucija može dokazati izvjesnost novčanih tokova uz odgovarajuću dokumentaciju te kada se može pouzdano izmjeriti konačni rok namire i ukupan iznos novčanih tokova koji će s te osnove pritjecati u kreditnu instituciju.«

Dosadašnji stavci 2., 3., 4., 5., 6. i 7. postaju stavci 6., 7., 8., 9., 10. i 11.

U stavku 2., koji je postao stavak 6., iza riječi »pri procjenjivanju novčanih tokova« dodaju se riječi », a nakon utvrđivanja sadašnje vrijednosti u skladu s odredbama ove Odluke,«.

U stavku 7., koji je postao stavak 11., na kraju točke 11. briše se riječ »i«. Na kraju točke 12. briše se točka i dodaje se riječ »i«.

Iza točke 12. dodaje se točka 13., koja glasi:

»13) pokretnina je osigurana policom osiguranja vinkuliranom u korist kreditne institucije.«

Iza stavka 7., koji je postao stavak 11., dodaje se stavak 12., koji glasi:

»(12) Kreditna institucija dužna je osigurati da neovisni procjenitelj provede procjenu vrijednosti pokretnina najmanje svake treće godine za pokretnine čija je vrijednost pri ugovaranju instrumenta osiguranja bila veća od 3 milijuna kuna. Kreditna institucija dužna je osigurati da neovisna procjena navedenih pokretnina nije starija od 3 godine od dana stupanja na snagu ovih odredbi. Za ostale instrumente osiguranja u obliku pokretnina na temelju kojih se procjenjuju novčani tokovi te se uzimaju u obzir pri izračunu nadoknadivosti plasmana, kreditna institucija kao vrijednost pokretnine može uzeti kupoprodajnu vrijednost umanjenu za amortizaciju, vrijednost pokretnine iz police osiguranja ili tržišnu vrijednost koja je lako dostupna, transparentna i utvrđena u skladu sa standardima struke.«

Članak 32.

U članku 38. stavku 3. riječi »financijskoga kolaterala« zamjenjuju se riječima »instrumenta osiguranja«.

Iza stavka 3. dodaju se stavci 4. i 5., koji glase:

»(4) Kreditna institucija može dionice ili konvertibilne obveznice uključene u glavni burzovni indeks priznati kao primjereni instrument osiguranja.

(5) Pri procjeni budućih novčanih tokova s osnove naplate iz dionica ili konvertibilnih obveznica iz stavka 4. ovog članka kreditna institucija dužna je primijeniti odgovarajuće faktore umanjenja u odnosu na tržišnu cijenu, uzimajući u obzir količinu i učestalost trgovanja dotičnim dionicama ili konvertibilnim obveznicama, dosadašnje iskustvo u naplati iz dionica ili konvertibilnih obveznica, uvjete u gospodarskom i pravnom okružju u kojima kreditna institucija posluje te odgovarajuće karakteristike dionica ili konvertibilnih obveznica.«

Dosadašnji stavak 4. postaje stavak 6.

Članak 33.

U članku 39. riječ »očekivanih« zamjenjuje se riječju »budućih«.

Članak 34.

U članku 41. stavku 2. riječ »Uputom« zamjenjuje se riječju »Odlukom«.

Iza stavka 1. dodaje se novi stavak 2., koji glasi:

»Za potrebe izvještavanja Hrvatske narodne banke kreditna institucija dužna je umanjenje vrijednosti plasmana rizične skupine A na skupnoj osnovi rasporediti na pojedinačne plasmane, a rezerviranja na skupnoj osnovi povezana s izvanbilančnim obvezama rizične skupine A rasporediti na pojedinačne izvanbilančne obveze.«

Dosadašnji stavak 2. postaje stavak 3.

Članak 35.

Iza poglavlja 6. dodaju se poglavlje 6.a i naslov tog poglavlja, koji glase:

»6.a UMANJENJE VRIJEDNOSTI FINANCIJSKE IMOVINE RASPOLOŽIVE ZA PRODAJU

Umanjenje vrijednosti financijske imovine raspoložive za prodaju

Članak 41.a

Za dužničke financijske instrumente raspoređene u portfelj financijske imovine raspoložive za prodaju kreditna institucija dužna je provoditi umanjenje vrijednosti primjenom kriterija iz odredbi ove Odluke, osim odredbi o ponovnoj zajedničkoj procjeni plasmana rizične skupine A (članak 16.), odredbi o umanjenju vrijednosti plasmana rizične skupine A na skupnoj osnovi (članak 17.) i odredbi o sadržaju i rokovima izvještavanja (članak 41.).«

Članak 36.

U članku 42. riječi »članka 17. stavaka 1.« zamjenjuju se riječima »članka 17. stavka 1.«.

Članak 37.

U cijelom tekstu Odluke riječi »jamstvenog kapitala« zamjenjuju se riječima »jamstvenoga kapitala«.

Članak 38.

U cijelom tekstu Odluke riječi »očekivani budući novčani tok« u određenom broju i padežu zamjenjuju se riječima »procijenjeni budući novčani tok« u odgovarajućem broju i padežu.

Članak 39.

(1) Ova Odluka objavljuje se u »Narodnim novinama« i stupa na snagu 1. listopada 2013., osim odredbi članka 13. i članka 26. ove Odluke kojima se mijenjaju članak 17. i članak 32. Odluke o klasifikaciji plasmana i izvanbilančnih obveza kreditnih institucija (»Narodne novine«, br. 1/2009., 75/2009. i 2/2010.), koje stupaju na snagu 1. kolovoza 2013.

(2) Za sve plasmane iz članka 12. ove Odluke, kojim se mijenja članak 15. u dijelu koji se odnosi na stavak 5. Odluke o klasifikaciji plasmana i izvanbilančnih obveza kreditnih institucija (»Narodne novine«, br. 1/2009., 75/2009. i 2/2010.), po kojima je na dan 1. srpnja 2013. proteklo više od dvije godine od dana kada je nastupila dužnikova neurednost u podmirivanju obveza, propisani rok od 180 dana počinje teći 1. srpnja 2013.

O. br. 73-020/06-13/BV

Zagreb, 28. lipnja 2013.

Guverner
Hrvatske narodne banke
prof. dr. sc. Boris Vujčić, v. r.

Iza Odluke dodaje se Prilog 1., koji glasi:

»PRILOG 1. – Prikaz instrumenata osiguranja s pripadajućim faktorima umanjenja i očekivanim rokom naplate (referentne vrijednosti za potrebe procjene vrijednosti instrumenata osiguranja)

|  |  |  |  |
| --- | --- | --- | --- |
| R. br. | Naziv podvrste instrumenta osiguranja | Faktor umanjenja (%) | Rok naplate (godine) |
| 1 | Stambeni objekti\* | 10 | 2 |
| 2 | Zgrade sa stanovima za prodaju i/ili iznajmljivanje\*\* | 20 | 2,5 |
| 3 | Poslovni objekti (uredi) | 20 | 2 |
| 4 | Poslovni prostori (trgovački centri, skladišta, dućani, autokuće...) | 30 | 2,5 |
| 5 | Industrijski objekti (tvornice, industrijski pogoni, zgrade, farme...) | 50 | 4,5 |
| 6 | Poljoprivredne nekretnine (mlinovi, silosi...) | 40 | 2,5 |
| 7 | Građevinsko zemljište | 20 | 1,5 |
| 8 | Poljoprivredno zemljište | 40 | 2 |
| 9 | Turistički objekti\*\*\* | 20 | 2 |
| 10 | Pravo građenja | 30 | 2,5 |
| 11 | Nedovršene komercijalne površine – poslovna namjena | 50 | 2 |
| 12 | Nedovršene komercijalne površine – stambena/mješovita namjena | 40 | 2 |
| 13 | Nedovršene turističke površine | 20 | 2 |
|  | POKRETNINE\*\*\*\* |  |  |
| 14 | Oprema i uređaji opće namjene | 60 | 3 |
| 15 | Oprema i uređaji specifične namjene | 60 | 3 |
| 16 | Osobni automobili | 60 | 1 |
| 17 | Vozila (poslovna) | 60 | 1,5 |
| 18 | Brodovi | 60 | 2 |
| 19 | Avioni ili helikopteri | 60 | 5 |
| 20 | Zalihe koje nisu pod kontrolom kreditne institucije | 70 | 1 |
| 21 | Zalihe koje su pod kontrolom kreditne institucije (zaključane i ključ u kreditnoj instituciji) | 60 | 1 |
| 22 | Dragocjeni metali, umjetnička djela – koji nisu deponirani u kreditnoj instituciji | 60 | 1 |
| 23 | Dragocjeni metali, umjetnička djela – deponirani u kreditnoj instituciji | 40 | 1 |
| 24 | Građevinski strojevi | 60 | 3 |
| 25 | Proizvodni strojevi | 60 | 3 |
| 26 | Poljoprivredni strojevi | 60 | 3 |

Napomene:

\* pojedinačni stanovi

\*\* uz uvjet da je zgrada dovršena i ima uporabnu dozvolu

\*\*\* koristiti se kombinacijom sve tri metode (I – troškovna, II – usporedna i III – metoda vrednovanja prinosa ili kapitalizacije dobiti)

\*\*\*\* uz uvjet da imaju važeću policu osiguranja

Za stambeno-poslovne objekte površine veće od 5 tisuća kvadratnih metara stambenog i/ili poslovnog dijela, kreditna institucija dužna je koristiti se kombinacijom sve tri metode (\*\*\*) i pripadajućim faktorima i godinama za pojedinu vrstu površine iz navedene tablice.

Upisani tereti odbijaju se nakon utvrđivanja sadašnje vrijednosti.«

89 10.07.2013 Odluka o izmjenama i dopunama Odluke o klasifikaciji plasmana i izvanbilančnih obveza kreditnih institucija

89 10.07.2013 Odluka o izmjenama i dopunama Odluke o klasifikaciji plasmana i izvanbilančnih obveza kreditnih institucija

Odluka, NN 89/2013-1966